Sak met vuurwapens langs N2 by Swellendam gekry | Netwerk24
Deur Jackie Kruger 03 Maart 2021 13:29
Niemand is nog in verband met die vonds in hegtenis geneem nie, sê sers. Chris Spies, 'n polisiewoordvoerder, by navraag.
Die vuurwapens – waaronder 'n R1-geweer – sal vir ballistiese toetse gestuur word, sê hy.
Die ammunisie wat in die sak was. Foto: Verskaf
Polisielede was omstreeks 18:30 besig om die gebied te patrolleer toe hulle inligting ontvang het dat 'n lid van die publiek 'n verdagte sak by Appelsbosch, 'n piekniekplek langs die pad, opgemerk het.
Die polisie het die sak daar gevind en beslag gelê op een R1-geweer, 'n handwapen, 105 R1-patrone en drie 9 mm-patrone.
Dit is onbekend aan wie die sak behoort of hoe dit by die piekniekplek beland het. Die saak word ondersoek.
Volgens die polisie is dit belangrik dat mense verdagte optrede aanmeld. Dit help dat onwettige vuurwapens verwyder word uit die hande van misdadigers en dat gemeenskappe veilig kan voel.